**LIETUVOS RESPUBLIKOS VYRIAUSYBĖ**



**N U T A R I M A S**

**DĖL VALSTYBINĖS GEOLOGIJOS TARNYBOS NUOSTATŲ PATVIRTINIMO IR ORGANIZACINIŲ KLAUSIMŲ**

1991 m. balandžio 23 d. Nr. 153

Vilnius

Lietuvos Respublikos Vyriausybė nutaria:

1. Patvirtinti Valstybinės geologijos tarnybos nuostatus (pridedama).

2. Priskirti Valstybinės geologijos tarnybos valstybinio reguliavimo sferai šias įmones:

Vilniaus valstybinę geologijos įmonę;

Vilniaus hidrogeologijos įmonę „Akva“;

Gargždų valstybinę naftos geologijos įmonę;

Kauno valstybinę hidrogeologijos įmonę;

Šiaulių valstybinę hidrogeologijos įmonę.

LIETUVOS RESPUBLIKOS

MINISTRO PIRMININKO PAVADUOTOJAS V. PAKALNIŠKIS

PATVIRTINTA

Lietuvos Respublikos Vyriausybės

1991 m. balandžio 23 d. nutarimu Nr. 153

**VALSTYBINĖS GEOLOGIJOS TARNYBOS NUOSTATAI**

**BENDRIEJI NUOSTATAI**

1. Valstybinė geologijos tarnyba yra Lietuvos Respublikos vykdomosios valdžios organas ir vykdo žemės gelmių tyrimo bei naudojimo valstybinio valdymo funkcijas.

2. Valstybinė geologijos tarnyba vadovaujasi Lietuvos Respublikos Konstitucija (Pagrindiniu įstatymu), Lietuvos Respublikos Vyriausybės įstatymu, kitais Lietuvos Respublikos įstatymais, Lietuvos Respublikos Vyriausybės nutarimais, potvarkiais, kitais normatyviniais aktais ir šiais nuostatais.

3. Valstybinė geologijos tarnyba yra juridinis asmuo, turi antspaudą su valstybės herbu bei savo pavadinimu.

4. Valstybinės geologijos tarnybos metinį darbo apmokėjimo fondą tvirtina Lietuvos Respublikos Vyriausybė.

**UŽDAVINIAI IR FUNKCIJOS**

5. Svarbiausieji Valstybinės geologijos tarnybos uždaviniai yra šie:

5.1. užtikrinti geologinius tyrimus, teikiančius būtinas žinias apie Lietuvos žemės gelmių ir paviršiaus sandarą, vidinius ir išorinius geologinius procesus, naudingąsias iškasenas, požeminį vandenį ir kitus išteklius;

5.2. pagal savo kompetenciją reguliuoti žemės gelmių naudojimą;

5.3. kaupti ir saugoti valstybei reikalingą geologijos informaciją ir naudoti ją kaip valstybės nuosavybę;

6. Valstybinė geologijos tarnyba, spręsdama jai pavestus uždavinius, vykdo šias funkcijas:

6.1. organizuoja žemės gelmių tyrimo ir naudojimo programų rengimą ir vykdymą;

6.2. nustatytąja tvarka teikia pasiūlymus dėl geologinių mokslinių bei gamybinių tyrimų valstybinio užsakymo ir vykdo jo užsakovo funkcijas;

6.3. derina geologiniu aspektu ūkio vystymo projektus ir programas;

6.4. išduoda, suderinusi su Aplinkos apsaugos departamentu, leidimus (licencijas) įmonėms ir organizacijoms užsiimti žemės gelmių tyrimu pagal Lietuvos Respublikos įmonių įstatymą;

6.5. išduoda, suderinusi su Aplinkos apsaugos departamentu, leidimus tirti žemės gelmes, žvalgyti naudingąsias iškasenas ir požeminio vandens telkinius, derina gavybos bei kitokio naudojimo konkrečiuose objektuose leidimus;

6.6. vykdo žemės gelmių tyrimo ir naudojimo apskaitą ir analizuoja duomenis, prognozuoja naudingųjų iškasenų poreikį, sudaro valstybinius naudingųjų iškasenų ir požeminio vandens telkinių kadastrus ir išteklių balansus;

6.7. tvirtina naudingųjų iškasenų, požeminio vandens ir kitus žemės gelmių išteklius bei išvadas dėl jų gavybos poveikio aplinkai;

6.8. rengia pasiūlymus dėl įstatymų ir kitų normatyvinių aktų žemės gelmių tyrimo, naudojimo ir apsaugos klausimais leidimo bei tobulinimo ir teikia juos Lietuvos Respublikos Vyriausybei;

6.9. tikrina, kaip vykdomi įstatymų ir kitų normatyvinių aktų numatyti žemės gelmių tyrimo darbams reikalavimai;

6.10. teikia Aplinkos apsaugos departamentui duomenis apie naudingųjų iškasenų telkinių išteklius, jų būklę ir nustatytus žemės gelmių apsaugos reikalavimų pažeidimus;

6.11. sudaro bendrąją valstybinę geologijos informacijos sistemą;

6.12. organizuoja litomonitoringą;

6.13. rūpinasi technine ir ekonomine geologinių tyrimų būkle bei pažanga;

6.14. rūpinasi Lietuvos geologijos laimėjimų propagavimu;

6.15. atstovauja Lietuvos Respublikos interesams tarptautiniuose santykiuose geologijos ir gelmėnaudos srityje.

**TEISĖS**

7. Valstybinė geologijos tarnyba, vykdydama savo funkcijas, turi teisę:

7.1. teikti privalomus vykdyti nurodymus žemės gelmių tyrimo, naudojimo bei apsaugos klausimais, susijusiais su ūkio vystymo projektais ir programomis;

7.2. riboti arba stabdyti žemės gelmes tiriančių arba naudojančių įmonių ir organizacijų veiklą, jeigu jos pažeidžia Lietuvos Respublikos įstatymus, Lietuvos Respublikos Vyriausybės nutarimus, potvarkius ar kitus normatyvinius aktus, reguliuojančius žemės gelmių tyrimą ir naudojimą;

7.3. tvirtinti valstybės apmokamų geologinių tyrimų objektų sąrašus, jų projektus bei sąmatas;

7.4. gauti iš ministerijų, departamentų, kitų valstybinių tarnybų, savivaldybių, kitų juridinių asmenų žinias, statistinius ir kitokius duomenis apie jų vykdomus žemės gelmių tyrimus bei naudojimą, jų rezultatus ir rezultatų gavimo būdus.

**DARBO ORGANIZAVIMAS**

8. Valstybinei geologijos tarnybai vadovauja direktorius, kurį skiria pareigoms ir atleidžia iš pareigų Lietuvos Respublikos Vyriausybės pirmininkas (ministras pirmininkas). Direktorius turi pavaduotoją, kurį skiria pareigoms ir atleidžia iš pareigų Lietuvos Respublikos Vyriausybės pirmininkas (ministras pirmininkas) direktoriaus teikimu.

9. Valstybinės geologijos tarnybos direktorius:

9.1. organizuoja Valstybinės geologijos tarnybos veiklą ir atsako už jai pavestų uždavinių ir funkcijų vykdymą;

9.2. atstovauja Valstybinei geologijos tarnybai;

9.3. tvirtina Valstybinės geologijos tarnybos aparato struktūrą ir etatų sąrašą, neviršydamas Lietuvos Respublikos Vyriausybės nustatyto darbo apmokėjimo fondo, taip pat struktūrinių padalinių nuostatus; nustato direktoriaus pavaduotojo, padalinių vadovų atsakomybę už vadovavimą atskiroms tarnybos veiklos sritims;

9.4. priima ir atleidžia iš darbo Valstybinės geologijos tarnybos darbuotojus;

9.5. sudaro Valstybinę naudingųjų iškasenų išteklių komisiją, Geologijos tarybą, laikinas ekspertų komisijas ir tvirtina jų nuostatus. Direktoriui nesant, direktoriaus pareigas jo pavedimu vykdo direktoriaus pavaduotojas.

Valstybinė geologijos tarnyba, remdamasi Lietuvos Respublikos įstatymais, Lietuvos Respublikos Vyriausybės nutarimais bei potvarkiais ir juos vykdydama, leidžia pagal savo kompetenciją įsakymus ir kitus aktus, organizuoja ir tikrina jų vykdymą

Valstybinės geologijos tarnybos įsakymai ir kiti aktai jos kompetencijos klausimais yra privalomi ministerijoms, departamentams, kitoms valstybinėms tarnyboms, savivaldybėms, kitiems juridiniams asmenims, taip pat gyventojams.

Valstybinė geologijos tarnyba prireikus kartu su ministerijomis, departamentais, kitomis valstybinėmis tarnybomis leidžia bendrus įsakymus ir kitus aktus.

\_\_\_\_\_\_\_\_\_\_\_\_\_\_